“Elke jaar met Lydenstyd, Goeie Vrydag en Paasfees word die nuwe lewe wat Jesus deur Sy lyding, sterwe en opstanding vir ons moontlik gemaak het, vir ons aangebied. Ons weet uit ervaring dat om hierdie nuwe lewe in ontvangs te neem ’n keuse is wat ons weer en weer maak. Ons besluit of ons dit wil ontvang of nie. Elke jaar met Lydenstyd word ons opgeroep om dié goed wat maak dat ons nie soos nuwe mense leef nie, te identifiseer en uit die weg te ruim.” So skryf dr. Annelie Botha, leraar van die NH Kerk Mafeking in die jongste uitgawe van Blitspos van die Hervormde Kerk.
Volgens die Joodse tradisie, soos dit neerslag gevind in die Pasga, begin ’n nuwe dag die vorige dag met sononder. Baie elemente van die Christelike Paasfees is net so by die Pasga oorgeneem, soos die berekening van wanneer die Paasfees elke jaar op die kalender geplaas sal word. Heelwat gemeentes het dus gisteraand reeds ’n donker Nagmaal gehou – ’n onvergeetlike ervaring vir diegene wat so ’n geleentheid by kerslig en gedempte ligte bywoon. Die proses om die keuse te maak om soos nuwe mense te leef, het begin.
Niemand kan stry dat ons in ’n gebroke wêreld leef nie, en allermins gereelde lesers van hierdie rubriek waar die gebrokenheid dag vir dag uitgespel en ontleed word. Nietemin skuur ons in die proses maar net aan die oppervlak.